ኢዜማ ከ400 በላይ ወረዳዎችን ያካተተ እንቅስቃሴ እያደረገ መሆኑን አስታወቀ፡፡
የኢትዮጵያ ዜጎች ማኅበራዊ ፍትሕ ፓርቲ (ኢዜማ) በባሕር ዳር ከተማ ከሚገኙ አባላቶቹና የማኅበረሰብ ክፍሎች ጋር ውይይት አድርጓል። የኢትዮጵያ ዜጎች ማኅበራዊ ፍትሕ ፓርቲ (ኢዜማ) በኢትዮጵያ ወቅታዊ ጉዳይና በፓርቲው ፖለቲካዊ ፕሮግራም ዙሪያ ነው ውይይቱን ያደረገው።ኢዜማ በየትኛወም የሀገሪቱ ሕዝቦች የትኛውንም ቋንቋ፣ ባህልና እሴት ቢኖራቸም እንደ ዜጋ በእኩልነት የማስተናገድ ራዕይ ሰንቆ እየተንቀሳቀሰ አንደሚገኝ ተነግሯል። የዜጎች ማኅበራዊና ፍትሕ ተጠቃሚነት እንዲረጋገጥ እየታተረ እንደሚገኝም የሚገልፅ ሐሳብ ለውይይቱ መነሻ ቀርቧል።‹‹ፓርቲው የሀገሪቱን ዜጎች ተጠቃሚ ለማድረግ ምን አስቧል? በመጭው ምርጫ ተወዳዳሪ ለመሆን ምን እየሠራ ነው? ሠላማዊ ምርጫ እንዲኖር ለአባላት ግንዛቤ መፈጠር አለበት?›› የሚሉ ጥያቄዎች ተነስተው ከፓርቲው ከፍተኛ ኃላፊዎች መልስ ማብራሪያ ተሰጥቶባቸዋል።የፓርቲው ሊቀ መንበር የሺዋስ አሰፋ በሀገሪቱ የሚታዩት አለመረጋጋትና አደገኛ አካሄዶች የተፈጠሩት ከዜግነት ፖለቲካ ውጭ ሲደረጉ በነበሩ የዘር ፖለቲካ ሥርዓት የተፈጠሩ እንደሆኑና ከእንደዚህ ዓይነት የፖለቲካ ሥርዓት መውጣት እንደሚያስፈልግ አስረድተዋል።‹‹ኢዜማ በዘር ሳይሆን ዜግነትን መሠረት ያደረገ፣ የሁሉንም ኢትዮጵያውያንን ኢኮኖሚያዊ፣ ማኅበራዊና ፖለቲካዊ ተጠቃሚነት ሊያረጋግጥ የሚችል የፖሊሲ አማራጭ ይዞ የመጣ ፓርቲ ነው›› ብለዋል አቶ የሺዋስ።